### Resumé

Der gives en årlig status på indsatserne relateret til kommunens klimaplan samt det nyeste klimaregnskab.

Der gives et overblik over klimaindsatserne samlet set i den nuværende byrådsperiode, samt et indblik i udvalgte indsatsområder i 2025.

Særlig fokus rettes mod indsatser i forhold til klimatilpasning og balanceret arealomlægning. Der gives desuden eksempler på indsatser i forhold til Grøn Kommune, Grøn Virksomhed og Grøn Borger.

### Sagsfremstilling

DMI udgav i oktober rapporten ’Klimastatus 2025’, som giver et samlet og opdateret billede af, hvordan klimaet ændrer sig, hvilke tendenser der kan iagttages, og hvordan blandt andet [adresse] påvirkes. FN’s årlige ’Emissions Gap Report 2025’, som udkom i november, giver en klimastatus på globalt plan. I begge rapporter er der fokus på, at hastigheden af klimaforandringerne accelererer, blandt andet at den globale opvarmning går hurtigere og hurtigere.

For at imødegå den globale opvarmning skal der ske en reduktion i udledning af klimagasser på alle niveauer i samfundet, via internationale aftaler, nationale aftaler, kommunale planer og udviklingstilgange samt hos den enkelte borger og virksomhed.

[adresse] klimaplan og klimahandlingsplaner beskriver, hvad kommunen kan gøre i egen drift, hvad vi kan gøre via samarbejder, planlægning og myndighedsbehandling, og hvad vi kan gøre i samspil med borgere og virksomheder.

[adresse] har i 2025 vedtaget Klimaplan 2025-2050. Den nye klimaplan fastholder målet om 70% reduktion i udledningen af drivhusgasser i 2030 i forhold til 1990-niveau samt skærper målet om CO2 reduktion til at skulle ske allerede i 2045. Udviklingen i udledningen følges gennem et årligt klimaregnskab for kommunens geografiske område.

Denne årsstatus for 2025 er bygget op i to dele:

**Overblik over klimaregnskab og klimaindsatser de seneste 4 år**

* Klimaregnskab og manko
* Eksempler på indsatser

**Årsstatus for klimahandlinger i 2025**

* Revideret klimaplan
* Klimatilpasning
* Balanceret arealanvendelse (Grøn Trepart)
* Eksempler på indsatser ift. Grøn Borger, Grøn Virksomhed og Grøn Kommune

**Overblik over klimaregnskab og klimaindsatser de seneste 4 år**

**Klimaregnskab og manko - se også Bilag 1**

Den geografiske udledning er faldet fra 735.000 tons CO2 (2021) til 632.000 tons CO2 (2023) i løbet af den første halvdel af Byrådets periode. Og mere forventes i den sidste halvdel, hvorfra vi endnu ikke har CO2-opgjort. Faldet på 14 % kan primært henføres til færre husdyr i kommunen, et skifte fra naturgas til grønnere energikilder og en øget egenproduktion af vedvarende energi samt generelt grønnere el i nettet.

Indenfor byggesektoren og transportsektoren er udledningerne vokset. Det seneste klimaregnskab, baseret på data fra 2023, viser, at Vejle Kommune har nået en reduktion på 51 %, hvor 2030-målsætningen er 70 % CO2e-reduktion i forhold til 1990. Frem mod 2030 skal der således reduceres med 241.000 tons CO2e.

![Et billede, der indeholder tekst, skærmbillede, diagram, designIndhold genereret af kunstig intelligens kan være forkert.](data:image/jpeg;base64...)

[adresse] har med den seneste klimaplan vedtaget, at lokale solceller og vindmøller skal kunne dække 100 % af det lokale elforbrug. I 2025 forventes tallet at være på ca. 35 %. Byrådet har i nuværende periode godkendt tre store solcelleanlæg i Håstrup/Viuf, [adresse] og [adresse]. Hvis disse anlæg installeres og producerer som forventet, vil omkring 65 % af kommunens elforbrug være dækket. For at nå klimaplanens målsætninger, så skal der inden 2030 godkendes og etableres yderligere projekter med ca. 90 MW vindmøller og ca. 60 MW solceller.

Udledningerne fra transportsektoren er vokset på trods af, at andelen af elbiler i personbilparken er steget de seneste 4 år. I januar 2022 var andelen af elbiler 2,3 % af bilparken - den seneste opgørelse fra oktober 2025 viser, at andelen nu er 18,2 %.

Udledningen fra affald er i 2023 på 9.000 ton CO2e - det er mere end 70% lavere end i 1990. Det skyldes primært, at udledningen nationalt fra gamle lossepladsdeponier er reduceret, og Vejle Kommune får fordelt en andel heraf.

Målsætningen for skovrejsning er, at der i perioden 2020-2030 skal plantes 3000 hektar skov i Vejle Kommune. Alene i de første 10 måneder af 2025 er der givet tilladelse til at rejse 572 hektar ny skov. Siden 2020 er der i alt givet tilladelse til at rejse 1674 hektar ny skov i Vejle Kommune.

**Eksempler på konkrete klimaindsatser i nuværende byrådsperiode**

Mange af de klimahandlinger, der er sket i denne byrådsperiode, er beskrevet i publikationen Klimaindsatser i Vejle Kommune 2020-2024 – bilag 4.

* Klimatilpasning: Der er arbejdet med vandforsinkelse både i [adresse] og i oplandet. F.eks. er der ved [adresse] etableret et bassin, der kan tilbageholde 14.000 m3 vand., mens der i Vejle byer etableret Tom Schmidt hvor en almindelig park med en boldbane er forandret til at være en multifunktionel aktivitetspark, hvor nedsænkede boldbaner kan forsinke vand ved store regnhændelser. Der bliver nu, i forbindelse med alle relevante lokalplaner, lavet vandhåndteringsplaner. Beredskabsplan for oversvømmelse er evalueret og opdateret efter hændelserne i 2024. Der er udarbejdet en ny pjece ”Forbered dig på oversvømmelse”, med forslag til, hvordan man kan beskytte sin ejendom. [adresse] hjemmeside er opdateret med råd og informationer i forhold til oversvømmelse og med syv film om, hvordan Vejle Kommune arbejder med at reducere risikoen for oversvømmelse.
* Energi: Der er vedtaget en fælles Strategisk Energiplan med Kolding, Middelfart og Fredericia. Der arbejdes med konkrete projekter for biogasanlæg og sol- og vindenergiparker.  [adresse] varmeplan for 2022-2028 afdækker, hvor der er mulighed for fjernvarme, og i foråret 2025 er de sidste potentielle områder i varmeplanen blevet tilbudt fjernvarme. Vejle Kommune er en aktiv partner i det offentlige-private netværk Triangle Energy Alliance, der arbejder for at sikre PtX investeringer i trekantområdet.
* Byggeri og byudvikling: Ressourcecenter Vejle, der har nytænkning ift. både bygning og brug, åbnede i 2023. Anesminde i Jelling og [adresse] bygges om med stort fokus på genanvendelse af materialer. I alle lokalplanprocesser udarbejdes en bæredygtighedsvurdering. I Kommuneplanen er der indarbejdet flere bæredygtige initiativer, såsom at begrænse grundstørrelserne, sikre mere og bedre adgang til naturen samt skabe større incitament til at bygge mere kompakt.
* Kost: Der arbejdes med reduktion af madspild og CO2-udledningen fra ko­sten, blandt andet via kurser for køkkenpersonale og via valg af fø­devarer i kommunens kantiner og institutioner. Mere end 5000 børn får nu frokost og mellemmåltider dagligt, som er minimum 60% økologisk og følger klimakostråd fra Fødevarestyrelsen, med stort fokus på bælgfrugter, mindre kød og minimalt madspild.

**Årsstatus for klimahandlinger i 2025**

**Revideret klimaplan**

[adresse] første klimaplan blev vedtaget i december 2020 og en revideret version blev vedtaget i [adresse] den 27. august 2025 efter en otte ugers høringsfase. På baggrund af Aftale om Grønt [adresse] (Grøn Trepart), hvor klima, kvælstoffjernelse og biodiversitet skal tænkes sammen, spiller synergier mellem klima, miljø og natur en større rolle i den nye plan. Borgere og virksomheders forbrug har en større plads i den nye klimaplan i form af to indsatsområder for henholdsvis Grøn Borger og Grøn Virksomhed. I den nye klimaplan er der desuden indført et nyt indsatsområde om byggeri.

Vejle Kommune havde i klimaplanen fra 2020 et mål om, at 65% forbruget af elektricitet skal være dækket gennem lokal sol og vind i 2030. I den reviderede klimaplan er målet 100% i 2030.

Klimatilpasning varetages stadig i kraft af den eksisterende klimatilpasningsplan fra 2023, samt risikostyringsplan og stormflodsstrategi.

Målene i [adresse] klimaplan udmøntes i klimahandlingsplaner. Disse opdateres og behandles politisk i 2026.

**Klimatilpasning**

Gennemførelse af fase 1 i stormflodsstrategien.

Kystdirektoratet har givet tilsagn om støtte på 12,6 mio. kr. til realisering af kommunalt fællesprojekt via Kystpuljen 2024. I budgetforliget for 2026-2029 er der afsat 13,6 mio. kr. til finansiering af en sammenhængende stormflodsbeskyttelse af [adresse] og havn til minimum en vandstand på 2 meter i fjorden. Der arbejdes videre med projektet og afklaring af beskyttelsesniveau og finansieringsmodel. Vejle er i forbindelse med statens accelerationspakke til kystsikring udvalgt til at indgå i et samarbejde med staten om igangsættelse af en forundersøgelse, som skal være med til at kvalificere projektet yderligere. Forundersøgelsen laves i 2026.

Der var indvielse d. 23. juni 2025 af testanlæg af Membranprojektet, som er en delstrækning af den sammenhængende stormflodsbeskyttelse. Der er opstillet plancher ved testanlægget, som beskriver projektet – i supplement til formidlingspavillon ved [adresse]. Byggeprogram for Membranprojektet er udarbejdet af Cowi og færdiggjort i efteråret 2025.

Forsinkelse af vand i oplandet til [adresse]

Der er arbejdes videre med etablering af områder til forsinkelse, og der er igangsat beregninger i forhold til nødvendige kapaciteter for fremtidens klima.  Der er, sammen med [adresse] og med udgangspunkt i blandt andet borgerinput, udarbejdet løsningskatalog med forslag til tiltag til reduktion af oversvømmelsesrisikoen fra [adresse]. Løsningskataloget blev præsenteret på Byrådets temamøde 25. juni. Klima-, Natur- og Miljøudvalget vedtog fase 1 i løsningskataloget på møde den 12. august 2025.

Tiltag i byområder

I forbindelse med kommuneplanrevisionen er der sket opdatering af områder, som er i risiko for oversvømmelse jf. kortlægning som ligger til grund for klimatilpasningsplanen.

Der arbejdes med flere forskellige tiltag i Vejle midtby. På [adresse] er klimatilpasning tænkt sammen med infrastruktur i forbindelse med en krydsombygning ved [adresse]. I Omløbsåen er der sket oprensning, etableret sandfang og foretaget udretning af sving i [adresse]. Løsningskataloget med forslag til tiltag til reduktion af oversvømmelsesrisikoen fra [adresse] Å-systemet indeholder indeholder også tiltag i byområder. Der er lavet et anlægsoverslag på forhøjelse af brinker på delstrækninger i Omløbsåen. Der arbejdes med et yderligere spor om tiltag i byen på længere sigt.

**Balanceret arealanvendelse (Grøn Trepart)**

Der skal leveres en omlægningsplan inden udgangen af 2025, som viser hvordan Vejle Kommune kan nå målene i den grønne trepart i forhold til kvælstofreduktion, udtagning af lavbundsjorde, skovrejsning og beskyttet natur. Vejle Kommune deltager aktivt i de lokale treparter for hhv. [adresse] og [adresse]/Jylland- i sidstnævnte er Vejle Kommune formandskommune. Vi er passive medlemmer af de lokale treparter for [adresse], Randers og [adresse], som omfatter en mindre del af [adresse] areal. Omlægningsplanen for Vejle Kommune inkluderer ca. 9670 ha. omlægningsprojekter, hvoraf ca. 2000 ha. er igangværende projekter. Omlægningsplanen er udviklet i samarbejde mellem de lokale landbrugsorganisationer, Danmarks Naturfredningsforening i Vejle, Naturstyrelsen og Vejle Kommune. Alle de fem lokale treparter, som Vejle Kommune er en del af, har medio november 2025 opnået konsensus om deres omlægningsplan, og planerne er verificeret af Styrelsen for Grøn Arealomlægning og Vandmiljø, hvilket betyder, at omlægningsplanerne er klar til principvedtagelse i Byrådet den 17.12.2025.

**Eksempler på klimaindsatser i 2025**

Der er på tværs af kommunen, med udgangspunkt i fagudvalgenes klimahandlingsplaner og Grøn Kommune – klimahandlingsplan for Vejle Kommune som virksomhed, igangsat en lang række handlinger. Status på alle handlinger samt på projekter, der er støttet af Klima-, Natur- og Miljøudvalgets klimapulje er beskrevet i sagens Bilag 2- Årsstatus for klimahandlinger 2025.

I sagens Bilag 3 gives et overblik over bevillinger fra Klima-, Natur- og Miljøudvalgets klimapulje.

Udvalgte indsatser er fremhævet nedenfor:

Grøn Borger:

[adresse], RCV, afdelingen Anlæg & Infrastruktur, Klimasekretariatet, Grønt Forum m.fl. arbejder løbende med at udvikle og anvende interaktive formater, der ansporer [adresse] borgere til adfærdsændringer ift. forbrug og transportvaner.

Der er, som følge af input fra borgersamling om klima i 2024 øget fokus på borgerrettet kommunikation om klima, der styrker både viden om- og motivation for grønnere vaner. Der arbejdes i mange formater og på mange platforme.

I 2025 er der bl.a. udviklet og gennemført første del af en klimaambassadøruddannelse for borgere, arbejdet med partnerskaber med lokalråd og oprettet dele- og bytteskabe flere steder.

Grøn Virksomhed:

Vejle Erhverv faciliterer erhvervsnetværk og partnerskaber med fokus på grøn omstilling – både via lokale symbiosenetværk med fokus på energi og i tværgående faglige netværk omkring f.eks. cirkulært byggeri, grøn turisme eller lokale fødevarer. ’Erhvervspolitik 2030’ og tillægget ’Lokale Udviklingsspor’ blev vedtaget af [adresse] i maj 2025 og indeholder blandt andet fokus på bæredygtig vækst, grøn omstilling og vedvarende energi.

Grøn Kommune:

Der arbejdes med optimeret brug af m2 og med optimeret energistyring i kommunens bygninger. I 2025 er udrullet to styringssystemer, der bidrager til styring af energi, vand og elforbrug i kommunens ejendomme. Der indarbejdes løbende grønne krav i udbudsprocesser og udvikling indenfor gældende kontrakter på indkøbsområdet. I 2025 er der implementeret et analyseværktøj, der beregner CO2 udledning på kommunale indkøb. Det giver mulighed for både at følge udviklingen og er et redskab til prioritering af indkøb. Der skiftes løbende fra fossil til elbiler og elminibusser i [adresse] flåde af køretøjer på tværs af forvaltninger. Seneste status fra Rådhusets kantiner viser, at klimaaftrykket fra maden er reduceret med 43% i 3. kvartal 2025 i forhold til 1. kvartal 2024. IT-afdelingen arbejder målrettet med at levetidsforlænge pc’er.

### Klima og resiliensvurdering

Det seneste klimaregnskab, der er baseret på tal fra 2023, viser, at CO2 udledningen i Vejle Kommune er faldet med 51% siden 1990. Der skal fortsat være stort fokus på nedbringe udledningen af klimagasser, for at nå en reduktion på 70% allerede i 2030.

Faldet skyldes primært faktorer, der relaterer sig til energisektoren, men der er også behov for markante reduktioner i udledningerne fra både transport- og landbrugssektoren.

Reduktion i udledning af klimagasser skal ske på alle niveauer i samfundet, via internationale aftaler, nationale aftaler, kommunale planer og udviklingstilgange samt hos de enkelte borgere og virksomheder.

Ligeledes er det i håndteringen af fremtidens øgede vandmængder fra nedbør og stormfloder centralt, at indsatserne sker både kommunalt, i fællesskab i de berørte lokalsamfund og hos de enkelte grundejere.

### Sagens videre forløb

Sagen skal behandles i Økonomiudvalget og Byrådet.

### Historik

#### Teknik- og Miljødirektøren indstiller , den 1. december 2025, punkt 190:

**at** Årsstatus for klimahandling 2025 tages til efterretning.

####

#### Beslutning fra Klima-, Natur- og Miljøudvalget, den 1. december 2025, punkt 190:

Taget til efterretning.

####

#### Beslutning fra Økonomiudvalget, den 8. december 2025, punkt 309:

Taget til efterretning.

Fraværende: Gunnar Thomsen.

Fraværende: Iver Mikkelsen.

### Beslutning

Godkendt.

Fraværende: Clara Kristiansen. I stedet mødte Ørni Thomsen.

Fraværende: Justina Schou.